El projecte 'Goma solidària, esborrant desigualtats' reparteix 45 tauletes amb l'objectiu de reduir la bretxa digital existent en la ciutadania
21 de gener 2022

![](/media/fi2dtffz/c1_mini_m1_gomasolidaria.jpg?width=850&height=637.5)

L'Ajuntament de Sagunt, a través d'Alcaldia, ha llançat el projecte _Goma solidària, esborrant desigualtats_, una iniciativa que compta amb el suport del Departament de Serveis Socials en col·laboració amb CaixaBank, a través d'una aportació econòmica de la Fundació ‘la Caixa’.

Este projecte està dotat amb una quantia de 7.500 euros que s'han destinat a la compra de 45 tauletes que serviran per a impulsar tallers i cursos promoguts per Serveis Socials i Educació com _El programa despertador_, _Erradicar la bretxa digital en majors_ o per al centre de dia Les Moreres, les escoles parentals o el Programa Voramar del Servei d'Atenció i Seguiment per a la Malaltia Mental (SASEM).

El regidor delegat del departament de Serveis Socials, Alejandro Sotoca, ha explicat que **«el projecte _Goma solidària, esborrant desigualtats_ naix amb la idea de pal·liar la bretxa digital»**.

**«Utilitzarem totes estes tauletes per a fer cursos així com per a anar pal·liant eixa bretxa digital, que considerem una cosa molt important»**, ha anunciat l'edil.

La iniciativa naix durant la pandèmia en observar unes certes mancances que els col·lectius més vulnerables de la societat estaven patint a l'hora de teletreballar o a l'hora de relacionar-se amb el món exterior.

La Fundació ‘la Caixa’ i CaixaBank van oferir l'oportunitat a l'Ajuntament de Sagunt de presentar-los este projecte basat en les millores de la qualitat de vida de la ciutadania, avançant cap a un futur on tots i totes adquirisquen millors habilitats i recursos per al dia a dia.

Així, de les 45 tauletes que s'han adquirit mitjançant este projecte, 12 s'han destinat a cursos promoguts pel Departament d'Educació, 10 per al centre de dia Les Moreres, altres 10 al Programa Voramar del SASEM i les restants s'han cedit a programes d'acostament a les noves tecnologies per a persones majors i al programa d'escoles parentals.

**L'Acció Social, un dels pilars del Pla de RSC de CaixaBank**

Fruit de la col·laboració entre la Fundació ‘la Caixa’ i CaixaBank, en 2020, s'han impulsat més de 8.500 projectes pertanyents a 7.000 entitats socials de tot el país. Han sigut, majoritàriament, projectes que han aportat solucions en l'àmbit de la malaltia, la discapacitat, l'exclusió social, la pobresa infantil, els majors i l'envelliment. Des de l'inici de la crisi de la COVID-19, Fundació ‘la Caixa’ i CaixaBank han col·laborat amb 1.700 projectes relacionats amb el proveïment d'aliments, material sanitari i emergències per a donar resposta a les persones vulnerables més afectades per la pandèmia.

*   [](http://www.facebook.com/sharer.php?u=https://aytosagunto.es/va/actualitat/projecte-goma-solidaria-contra-la-bretxa-digital-2022-01-21/ "Facebook")
*   [](http://twitter.com/share?url=https://aytosagunto.es/va/actualitat/projecte-goma-solidaria-contra-la-bretxa-digital-2022-01-21/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/projecte-goma-solidaria-contra-la-bretxa-digital-2022-01-21/ "Linked In")
*   [](mailto:?body=https://aytosagunto.es/va/actualitat/projecte-goma-solidaria-contra-la-bretxa-digital-2022-01-21/)